Nkꞌie nga ja kamaha̱ nga kinchja̱ko̱ Nti̱a̱ná Jesu,
a̱sꞌa̱i tsitjuko̱ já niꞌyakuyáha̱.
I̱ncha ngji ngabantá ntáxu̱nká Cedron ko̱ jasꞌen nku a̱nte má tjíntje̱ yá tu.
Juda̱ xi títsꞌínkjasꞌehe̱n ta̱ be a̱nte xuꞌbo̱,
a̱tꞌaha̱ nkjin ni̱yá kama ñjako̱ Jesu já niꞌyakuyáha̱ yo̱.
Kui nga Juda̱ jꞌaiko̱ho já jun ko̱ chuba já xi kunntá ni̱nku̱ xi kitsꞌín nibá já na̱ꞌmi kꞌaku̱ ko̱ já fariseo̱.
Kui xi i̱ncha yꞌa ndꞌí ko̱ ki̱cha̱.
Ja be Jesu ngayjee̱ ni xi ka̱maha̱ ko̱ tsasinjña títjun nga bꞌi̱ kitsúhu̱ jóo̱:
—¿Yá xi tíbinchisjó?
Bꞌa̱ i̱ncha kitsú jóo̱:
—Jesu,
nda̱ xi nibáha Nazaret.
—Ahán niu̱ —kitsú Jesu.
Ta̱ kabasinjñajihi̱n jóo̱ Juda̱ xi títsꞌínkjasꞌehe̱n.
Nkꞌie nga bꞌa̱ kitsú Jesu:
“Ahán niu̱”,
i̱ncha ngjinji a̱stu̱n jóo̱ ko̱ tsixuntu.
A̱sꞌa̱i Jesu ta̱ kingjásjaiyahá ngáha̱ ra̱:
—¿Yá xi tíbinchisjó?
Bꞌa̱ i̱ncha kitsú jóo̱:
—Jesu,
nda̱ xi nibáha Nazaret.
Bꞌi̱ kitsú Jesu:
—Ja bꞌa̱ kuaxinnu̱u nga ahán niu̱.
Tsa an xi tíbinchisjáínú,
tjehe̱nnto nga katji já xuꞌbi̱.
Bꞌa̱ kama tu̱ xi tsitjusuhun én xi kinchja̱ Jesu nga kinchja̱ko̱ Nti̱a̱ná nkꞌie nga bꞌa̱ kitsú:
“Na̱ꞌmi,
xu̱ta̱ xi kikꞌa̱i̱ní,
ndaha nku najmi kitsꞌinndyja.”
A̱sꞌa̱i tsꞌasje ki̱cha̱ xi yꞌa Simon Pedro̱ ko̱ kingjáha̱ nga tsatetꞌa tja̱ba̱xínñju kixi̱ nda̱ xi ꞌmi Malco̱,
xi nda̱ musu̱hu̱ nda̱ na̱ꞌmi títjuu̱n.
Tu̱nga bꞌi̱hí kitsúhu̱ Jesu Pedro̱:
—Tjaya ngáhani ki̱cha̱hi̱ tja̱ba̱xíhi̱n.
Tsa Nti̱a̱ Na̱ꞌmiu̱ títsjána kju̱a̱ni̱ma̱ xuꞌbi̱,
¿a najmi tjíhín ni nga un sku̱e̱na?
A̱sꞌa̱i já juu̱n ko̱ nda̱ jun kꞌaku̱hu̱ ko̱ já xi kunntá ni̱nku̱ i̱ncha jakjꞌánijé Jesu nga yꞌétꞌaꞌyún.
Títjun ngjiko̱ niꞌyaha̱ Ana,
na̱ꞌmi nchíꞌyaha̱ Caifa,
xi tjíhi̱n nda̱ na̱ꞌmi títjun nú xuꞌbo̱.
Kui Caifa xi tsincháꞌa já judio̱ kꞌaku̱ nga bꞌa̱ kitsú nga tu̱ sahá nda tjín tsa nku nda̱ ku̱a̱yántjai ngandaha̱ ngayjee̱ xu̱ta̱.